F’Malta hawn qrib is-60 persuna liċenzjati li jagħmlu xogħol ta’ ‘parkers’ fi 30 parkeġġ pubbliku. Ftit mill-‘parkers’ huma sors ta’ ilmenti li tirċievi ta’ spiss Transport Malta, l-aktar dwar talba għal flus. Iżda ‘parker’ jista’ jitlob ħlas mingħand min jipparkja l-vettura tiegħu f’parkeġġ pubbliku? U l-pubbliku hu obbligat jagħti ħlas lill-‘parker’? It-tweġiba hi ċara: LE. Dan kien konfermat ma’ tvm.com.mt mis-Senior Manager fit-Taqsima tal-Liċenzji ta’ Transport Malta, Vince Micallef Pulè. “Dik hi waħda mill-aktar mistoqsijiet frekwenti li tirċievi Transport Malta. LE il-pubbliku mhux obbligat li jħallas. Lanqas mhu permess li l-Car Park Attendant jitlob xi ħlas. Il-pubbliku dejjem jista’ jagħti donazzjonijiet lill-Car Park Attendant tas-servizz li jkun qed jipprovdilu, jispjega Vince Micallef Pulè. Billi l-flus li jistgħu jagħtu s-sewwieqa m’humiex ħlas iżda donazzjoni volontarja ma tinħarigx irċevuta. F’Malta hawn 30 spazju dikjarati bħala parkeġġi pubbliċi. F’Għawdex wieħed, ħdejn il-venda tal-karozzi tal-linja fir-Rabat. Ma’ Transport Malta hemm liċenzjati 58 parker, billi f’xi parkeġġi hemm liċenzja għal aktar minn wieħed. “Primarjament il-Car Park Attendants huma obbligati jilbsu dejjem it-tag maħruġa minn Transport Malta stess. Barra minn hekk, car park attendants xogħolhom primarju hu li jiżguraw id-dħul u l-ħruġ ordnat mill-parkeġġi, jiżguraw li ma jsirx serq jew ħsarat fil-vetturi u f’każ li jkun hemm inċident għandhom dejjem jirrappurtaw dak l-inċident lill-Pulizija b’mod effettiv u immedjat u għandhom jaraw li l-post jinżamm nadif kemm jista’ jkun,” jkompli jispjega Vince Micallef Pulè. Il-parker hu obbligat li jieħu nota tan-numru ta’ reġistrazzjoni ta’ vetturi li jaħbtu jew ikollhom xi tip ta’ inċident f’parkeġġ pubbliku u jgħaddi dan it-tagħrif lill-Pulizija. L-uffiċċjal ta’ Transport Malta spjega li parker ma jistax jgħaddi l-liċenzja lil ħaddieħor u jista’ jaħdem biss fil-parkeġġ indikat fil-liċenzja. L-awtorità tara li l-‘parkers’ qed josservaw l-obbligi u r-responsabilitajiet tagħhom permezz ta’ spezzjonijiet fil-parkeġġi pubbliċi u b’investigazzjoni ta’ ilmenti li tirċievi. “Dawn l-ilmenti ninvestigawhom u ġieli ħadna azzjonijiet dixxiplinarji li jvarjaw minn penalitajiet għal sospensjoni tal-liċenzja ta’ dak il-car park attendant,” qal Vince Micallef Pulè. Transport Malta qed tinforma lill-pubbliku liema huma l-parkeġġi pubbliċi b’tabelli ġodda li fihom indikat fejn jistgħu jiġu rappurtati abbużi. Sewwieqa li jużaw dawn il-parkeġġi huma obbligati li jsegwu s-sinjali u l-istruzzjonijiet mogħtija mill-parkers dwar fejn jipparkjaw il-vettura u d-dħul u l-ħruġ fil-parkeġġi.